Александър Одоевски
Къде летите вий…

Превод от руски: Янко Димов, —

chitanka.info

Къде летите вий, разкрѝлени станици?

Към тези планини, где лавъри шумят,

към тези небеса, где реят се орлици

и в жарка синева крилете им пламтят?

И ний — на юг! А там бистреят небесата

и в розово гнездо положен е светът.

        И нас, и нас натам ни води път.

        Но няма лъч да осени душата

        и мирти челото да украсят.

В затвора ще умрем! Но някой с памет жива

ще пита — нашта смърт с това ли е била

красива, че все пак не северна ела,

а южен кипарис със сянка ни покрива?

И с туй, че сетен дом навеки ни е дал

не омръзналия ров под сняг и вятър злостен,

а с младата ни кръв опръскан, сив чакъл

по урви и скали разхвърля наште кости…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.